b'\n_START_ARTICLE_\n\xc4\x8cebelarsko dru\xc5\xa1tvo Lovrenc na Pohorju\n_START_PARAGRAPH_\n\xc4\x8cebelarsko dru\xc5\xa1tvo Lovrenc na Pohorju je zdru\xc5\xbeenje \xc4\x8debelarjev s sede\xc5\xbeem v kraju Lovrenc na Pohorju, ustanovljeno leta 1921.\n_START_SECTION_\nZgodovina\n_START_PARAGRAPH_\n\xc4\x8cebelarstvo je bilo na vsaki lovren\xc5\xa1ki kmetiji \xc5\xbee stoletja nazaj, saj je okolica kraja idealna za \xc4\x8debelarjenje, potrebe po strdi in vosku pa so prisotne \xc5\xbee od prvih poselitev kraja, posebej pa od prihoda Benediktincev, davnega leta 1091. Brez \xc4\x8debel ni bilo \xc4\x8debeljega voska, ki so ga potrebovali v cerkvah. Legenda pravi, da so se prebivalci Lovrenca in okoli\xc5\xa1kih krajev ubranili s \xc4\x8debelami pred tur\xc5\xa1kimi vpadi. S Falke pe\xc4\x8di so namre\xc4\x8d valili na tur\xc5\xa1ko konjenico, v ozkem prehodo med skalami in reko Dravo, \xc4\x8debelje panje iz izdolbenih debel in tako napadalce s pomo\xc4\x8djo \xc4\x8debel pognali s konji vred v reko._NEWLINE_Do 20. stoletja so prebivalci \xc4\x8debelarili, le \xc4\x8de so imeli za to pogoje. Leta 1903 je bilo ustanovljeno Slovensko \xc4\x8debelarsko dru\xc5\xa1tvo za Spodnjo \xc5\xa0tajersko. Posamezni \xc4\x8debelarji so sodelovali in se tudi udele\xc5\xbeevali \xc4\x8debelarskih sre\xc4\x8danj in razstav._NEWLINE_Po prvi svetovni vojni so se \xc4\x8debelarji po vsej Sloveniji hitro organizirali, saj so le tako dobili neobdav\xc4\x8den sladkor za \xc4\x8debele. Kot letnico ustanovitve podru\xc5\xbenice v Lovrencu bele\xc5\xbeimo leto 1921. \xc4\x8clani dru\xc5\xa1tva so \xc5\xbee od za\xc4\x8detka bili aktivni. V glasilu Slovenski \xc4\x8debelar iz leta 1922, je bilo obvestilo, da bo podru\xc5\xbenica Lovrenc na Pohorju izvedla strokovna predavanja v Lovrencu na Pohorju, Breznu ob Dravi in Ribnici na Pohorju._NEWLINE_Ambicije lovren\xc5\xa1kih \xc4\x8debelarjev so segale v \xc5\xa1ir\xc5\xa1i prostor slovenske \xc5\xa0tajerske in tudi Koro\xc5\xa1ke, saj so predlagali ustanovitev zveze podru\xc5\xbenic in trgovine s \xc4\x8debelarsko opremo v Mariboru_NEWLINE_Druga svetovna vojna je prekinila organizirano delo \xc4\x8debelarske organizacije. Po vojni sta bili aktivirani samo dve \xc4\x8debelarski dru\xc5\xbeini, ki sta se kasneje zdru\xc5\xbeili. Tako se je la\xc5\xbeje organiziralo sistemati\xc4\x8dno delo na podro\xc4\x8dju izobra\xc5\xbeevanje, nabave zdravil, krme za \xc4\x8debele, strokovne literature, organiziranja strokovnih ekskurzij in podobno._NEWLINE_Leta 1954 so najbolj zagnani \xc4\x8debelarji ustanovili plemenilno postajo za matice pri Lamprehtu pod Klopnim vrhom. Z obse\xc5\xbenej\xc5\xa1o gojitvijo matic so se takrat ukvarjali: dr. Lojze Ti\xc4\x8dar, Anton in Marija Oder, Roman Planin\xc5\xa1i\xc4\x8d, Maks Kotnik, Jo\xc5\xbee Kajzer in Julijus Pokorny, ki je bil vodja te ekipe. V tistem \xc4\x8dasu je vozil \xc4\x8debele k Hojniku na pa\xc5\xa1o tudi Kirar, znani vele\xc4\x8debelar, ki ga \xc5\xa1e danes poznamo po malih in velikih Kirarjevih panjih._NEWLINE_Ob praznovanju 900 obletnice Lovrenca je dru\xc5\xa1tvo v Lovrencu organiziralo sre\xc4\x8danje mladih \xc4\x8debelarjev Slovenije, pod vodstvom Mihe \xc5\xa0lausa. Druga prelomnica za dru\xc5\xa1tvo je bila leta 1996, ko je bil pod vodstvom takratne predsednice dru\xc5\xa1tva Margarete Ka\xc4\x8di\xc4\x8d zgrajen in odprt \xc4\x8debelarski dom, katerega \xc5\xa1e danes koristijo in vzdr\xc5\xbeujejo. Ob 90-letnici so \xc4\x8dlani obnovili u\xc4\x8dno pot, zamenjali mize in klopi, prebarvali stavbe...'